## La Generalitat trau a licitació una parcel·la del Parc Logístic de València de més de 10.100 m² en dret de superfície

*** La directora general de l’EVha ha destacat que la Generalitat, “a més de donar un gran impuls a la vivenda, treballa per a facilitar el desenrotllament econòmic de les nostres empreses”
* El termini de presentació d’ofertes finalitza el 2 de juliol**

La Generalitat ha licitat, mitjançant el dret de superfície, la parcel·la M15 del Parc Logístic de València (PLV), que compta amb una superfície d’ocupació de 10.106 m² i una edificabilitat de 14.062,20 m²​​​​​​​. La licitació d’esta parcel·la, propietat de l’Entitat Valenciana de Vivenda i Sòl (EVha), ha sigut publicada en el *Diari Oficial de la Generalitat Valenciana* (DOGV).

La directora general de l’EVha, Estefanía Martínez, ha destacat que la Generalitat, “a més de donar un gran impuls a la vivenda, també treballa per a facilitar el desenrotllament econòmic de les nostres empreses”. D’esta manera, ha explicat, a través del PLV, “impulsem la competitivitat del teixit empresarial mitjançant unes infraestructures modernes i eficients que permeten optimitzar els processos logístics i reduir els temps d’entrega”.

L’ús principal d’esta parcel·la és terciari, encara que també es permet l’ús logístic, i està situada en la zona sud-est del PLV, pròxima a l’accés principal del parc. La forma de comercialització serà exclusivament mitjançant dret de superfície, amb una duració de 30 anys, prorrogables fins a un màxim de 50.

El preu base de licitació s’ha establit en 109.144,80 euros a l’any. L’empresa adjudicatària abonarà un cànon, que s’actualitzarà anualment en funció de l’índex de garantia de competitivitat (IGC). El termini de presentació d’ofertes finalitza el pròxim 2 de juliol.

El PLV és una iniciativa pública de la Generalitat, dependent de la Vicepresidència Primera i Conselleria de Servicis Socials, Igualtat i Vivenda, que ha permés posar en el mercat parcel·les assequibles amb bona ubicació, dotades dels servicis essencials per a l’adequat desenrotllament de l’activitat logística. Tot això l’ha convertit en un espai de referència en la Comunitat Valenciana per a les empreses logístiques del transport de mercaderies per carretera.

L’EVha és l’entitat encarregada de la gestió, la conservació, el manteniment, l’explotació i la custòdia dels béns inclosos en el parc. Així, doncs, dels més de 700.000 m² amb els quals compta el PLV, gestiona directament 322.414 m² en propietat, i ha adjudicat poc més de 300.000 m² a diversos operadors logístics.

En l’actualitat, el sòl logístic del parc està totalment ocupat, i únicament queden per alienar dos parcel·les terciàries (M14 i M15) i una parcel·la dotacional destinada a aparcament de vehicles pesants (M2).

Per tant, la futura implantació d’empreses i servicis terciaris en el PLV, inexistents fins al moment, potenciarà la competitivitat del sector logístic assentat en la zona.

Fecha: 20/04/2025